Kim Behnke (FP), 1997-11-27:
Man skal aldrig klandre en minister for at være i god tid, og derfor skal jeg ikke bebrejde ministeren, at han har fremsat dette lovforslag.
Til gengæld er jeg fuldstændig enig med hr. Peter Hansen-Nord i, at det går lidt hurtigt i øjeblikket på havvindmølleområdet, for hvad har Folketinget egentlig som reference til dette meget betydelige projekt?
Punkt 1: Vi har en pressemeddelelse fra ministeren.
Punkt 2: Vi har et referat af et åbent udvalgsmøde, som Det Energipolitiske Udvalg har afholdt.
Det er det hele, det er bogstavelig talt alt, hvad vi har at bygge disse havvindmøller på, og det grundlag synes vi nok er lidt spinkelt - specielt fordi vi godt kunne tænke os at få mange af de synspunkter, ministeren tilkendegav under det åbne udvalgsmøde, i en lidt mere solid form end blot tilkendegivelser fra ministeren.
Noget af det, ministeren sagde under mødet, og som også fremgår af referatet, var med hensyn til selve det at finde ud af, hvem der skal have tilladelse til at opføre disse havvindmølleparker.
Ministeren syntes, at man skulle foretage en slags udbudsrunde, så man kunne se, hvem der egentlig havde de bedste bud, men det fremgår ikke af lovforslaget.
Det andet det drejer sig om
, er, hvem der skal eje de vindmøller, der bliver opstillet, og her er Fremskridtspartiet helt enig i de betragtninger, ministeren kom med i den anledning, for selvfølgelig skal udlændinge også være velkomne til at eje disse vindmøller.
Jeg kan huske, ministeren brugte eksemplet med, at hvis der var nogle franskmænd, der ville bygge vindmøller på den danske kontinentalsokkel og på den måde producere CO2-fri strøm til Danmark, var det jo kun fremragende.
På det punkt deler vi altså ikke SF's bekymring for, at andre end danskere kan få lov til at eje disse vindmøller.
Til gengæld er vi enige med SF og Venstre i, at det ville være fremragende, hvis vi kunne få dannet nogle vindmøllelav og få udnyttet, få brugt den forståelse og det engagement, den danske befolkning i øjeblikket udviser med hensyn til strømproduktion, også selv om den måske bliver lidt dyrere, når den foregår på disse havvindmøller.
Derfor skal vi have hele dette tema langt grundigere funderet, end tilfældet er med en enkelt pressemeddelelse og et referat fra et åbent udvalgsmøde.
Så over til selve lovforslaget: Vi har ingen indvendinger mod lovforslaget, men vi kan dog godt undre os over, at ministeren skriver på side 4 i bemærkningerne, at i forhold til EU-retten indeholder forslaget ingen EU-retlige aspekter.
Det er sikkert korrekt, sådan som lovforslaget foreligger, men det er ikke korrekt, hvis ministerens bemærkninger fra det åbne udvalgsmøde skal stå til troende, nemlig at der skal foretages en egentlig udbudsrunde om både tildelingen af arealerne og vedrørende koncessionen om, hvem der skal producere strømmen.
Derfor kan vi godt være lidt bekymrede over den bemærkning, hvis den skal tages til indtægt for, at det alligevel ikke skal være sådan, at der bliver brugt udbudsrunder til at afgøre, hvem der skal have disse attraktive områder på havet, hvor vinden blæser særlig stærkt. Som man læser lovteksten, er det ministeren, der afgør det hele, og det kan selvfølgelig nogle gange være nemt, at det bare er ministeren, der bestemmer.
Men det viser sig jo ofte i praksis, at det er langt mere hensigtsmæssigt, hvis man har en konkurrence mellem nogle aktører, og de aktører må gerne være private vindmøllelav, private virksomheder og for den sags skyld også gerne de danske elværker.
I forlængelse af det, fru Anni Svanholt sagde, er det også vores opfattelse, at det sagtens kunne være sådan, at der var et mix, så elværkerne måske stod for en tredjedel af ejerskabet, private vindmøllelav for den næste tredjedel og private virksomheder for den sidste tredjedel.
Det kunne f.eks. være, at Vindmøllefabrikantforeningen var interesseret i det, så der blev langt flere til at bære disse meget kostbare projekter; det kan jo godt tage lang tid, inden de giver et økonomisk afkast. Med disse bemærkninger håber jeg, vi kan bruge udvalgsarbejdet til at få lidt mere fast jord under fødderne.
Vi kan gennem nogle spørgsmål til ministeren få de ting, der kom frem på det åbne udvalgsmøde, slået fast i forbindelse med lovforslaget, og vi kan få det skrevet i betænkningen til lovforslaget, så referencen ikke længere kun er en pressemeddelelse og et referat fra et møde.
Men et absolut tilsagn fra Fremskridtspartiet.
Vi vil gerne have, at det ikke bare bliver et lovforslag med nogle få paragraffer, men at vi faktisk kan få en samlet erklæring vedrørende den danske havvindmøllepolitik, hvor der i hvert fald blandt de partier, der deltog i det åbne udvalgsmøde, var tværpolitisk enighed om, at det er en god idé.